Wisner: nuk duhet të ketë shtyrje të procesit të zgjidhjes së statusit të Kosovës
Ambasadori Wisner u zotua se Shtetet e Bashkuara do të mbeten të përkushtuara ndaj tërë procesit
I dërguari i posaçëm amerikan për statusin e Kosovës, ambasadori Frank Wisner, tha sot në Prishtinë se negociatat për zgjidhjen e kësaj çështjeje duhet të mbyllen shpejt dhe se çdo vonesë nuk do t’i shërbejë askujt. Ai i bëri këto komente pas takimit me ekipin e negociuesve të Prishtinës për statusin e Kosovës dhe përfaqësues të pakicave jo-shqiptare dhe jo-serbe. Ambasadori Wisner , i cili u kthye në Prishtinë pas një vizite në Beograd, tha se janë 3 çështje kryesore që ai do t’i përfshijë në raportimin e tij në Uashington lidhur me vizitën e parë në Prishtinë dhe Beograd në cilësinë e ndërmjetsuesit në bisedimet për statusin e Kosovës. Ai tha se është i bindur se tani është koha dhe është me rëndësi që negociatat të mbyllen sa më parë, mundësisht brenda vitit 2006. “Shtyrja e mëtejshme për zgjidhjen e statusit të Kosovës nuk i shërben interesit të askujt,” tha ambasadori Wisner, duke nënvizuar rëndësinë që ka ndërtimi i një Kosove të barabartë për të gjithë qytetarët e saj, pavarësisht nga përkatësia e tyre etnike. “Kosova duhet të jetë shoqëri shumëetnike në të cilët të gjitha komunitetet të gjejnë hapësirë për jetën e tyre, mbrojtje të individëve, të pronës dhe të institucioneve kulturore” tha ambasadori Wisner. “Komuniteti ndërkombëtar ka përgjegjësinë për të siguruar suksesin e asaj që arrihet këtu,” tha ambasadori Wisner, duke u zotuar se Shtetet e Bashkuara do të jenë ngusht të angazhuara në hapat e ardhshëm të negocimit të statusit. Ai tha se porosi të njëjta u ka përcjellë edhe autoriteteve në Beograd dhe atyre në Prishtinë. Përfaqësuesit e Prishtinës janë angazhuar se do të punojnë me angazhim të shtuar për të çuar përpara procesin politik, duke premtuar, se, siç është thënë, nuk do të zhgënjejnë partnerët e tyre amerikanë dhe evropianë. Ambasadori Wisner vizitoi Prishtinën dhe Beogradin menjëherë pas takimit të Grupit të Kontaktit, i cili ka vendosur parimet themelore mbi të cilat do të mbështetet zgjidhja e statusit politik të Kosovës. Në Prishtinë angazhimi amerikan shikohet si i domosdoshëm për një zgjidhje të drejtë dhe të qëndrueshme të statusit të Kosovës, si dhe për vendosjen e qëndrueshmërisë afatgjatë në të gjithë rajonin. //ad//